ইফতার সামগ্রী ও জাকাতের অর্থ আনতে গিয়ে চট্টগ্রামে পদদলিত হয়ে শিশুসহ ১০ জন নারীর মর্মান্তিক মৃত্যু ঘটেছে। একই ঘটনায় আহত হয়েছে ৫০ জনের বেশি নারী-পুরুষ, যাদের মধ্যে কয়েকজনের অবস্থা আশংকাজনক। দৈনিক সংগ্রামসহ বিভিন্ন গণমাধ্যমে প্রকাশিত খবরে জানানো হয়েছে, গত সোমবার চট্টগ্রামের সাতকানিয়া উপজেলার নলুয়া ইউনিয়নে অবস্থিত একটি মাদরাসা ও এতিমখানার মাঠে কবির স্টিল অ্যান্ড রি-রোলিং মিলস লিমিটেড (কেএসআরএম) নামের এক প্রতিষ্ঠানের মালিক ইফতার সামগ্রী ও জাকাতের অর্থ বিতরণের আয়োজন করেছিলেন। মাঠটিতে হাজার হাজার যাকাত প্রত্যাশী নারী-পুরুষের সমাবেশ ঘটেছিল। কিন্তু বিতরণ ব্যবস্থাপনায় শৃংখলা ও সমন্বয় না থাকায় মাঠের গেট খুলে দেয়া মাত্র সকলেই ঢুকে পড়ার জন্য মরিয়া হয়ে ওঠে। শুরু হয় হুড়োহুড়ি এবং ধাক্কাধাক্কি। অমন অবস্থায় বিশেষ করে বেশি বয়সের নারীরা মাটিতে পড়ে যায়। অন্যদিকে তাদের মাড়িয়েই মাঠে ঢুকতে থাকে যাকাত প্রত্যাশীরা। এর ফলেই পদদলিত হয়ে হতাহতের ঘটনা ঘটে।